O SOETSTE TAAL - Hennie Van Deventer
'n Glimlag vir Oupa!
Duimsuiery oor kinder-slimmighede is NIE my gunsteling-leesstof nie.
Beweerde "exaamenflatirs" en te oulike sogenaamde kindergebedjies slaan ek liefs oor – dit kom te dikwels duidelik uit 'n kreatiewe grootmens se verbeelding.
Om drie weke saam met 'n vyfjarige in die bos vakansie te hou, sluit egter, by al die ander dinge, ook die ervaring in om van uitdrukkings, gesegdes en kwinkslae te hoor wat jou om die beurt amuseer of gelate te laat wonder: Wat moet tog van ons moedertaal word?
Ouma Tokkie het in ons Sabiepark-logboek enkele voorbeelde uit sy mond in die idioom van die moderne jeug aangeteken. Sy meld dat woorde soos awesome, cool en cute redelik algemeen in ons jongste kleinkind se woordeskat opduik.
In my boekie kom 'n pasar verwante bykomende Christopher-uitdrukkings voor. Een, waarmee ek nogal saamstem, is dat dit 'n goeie move is om die lastige bobbejane met die getamboer van 'n lepel op 'n braaipan te verjaag. Ten tweede is Oupa en Ouma telkens opgeroep tot team work. Ek glo, soos ons jong kuiergas, aan spanwerk.
Die seuntjie is lief vir die woord "blitsvinnig". Sy teorie was dat die gebreekte nagapieboom ('n gewone pendoring waaruit die apies saans op die stoep spring) "blitsvinnig" met wondergom herstel sou kon word. Hy het opdrag gegee dat as hy, in geval van 'n hiëna-besoek, sou uitroep "flits, flits", dit "blitsvinnig" oorhandig moet word. Hy hou ook van "super". Hy sou byvoorbeeld kwytraak dat die wurms ""super-hard"" werk.
Drie hiënas hôl op pad kerk toe in Skukuza met oopgesperde bekke by die motor verby. Oupa gryp na sy Canon. Christopher se kommentaar: "Ouma, ouma, al die hiënas glimlag vir Oupa."
Christopher se naam vir 'n bromvoël is 'n skilpadvreter. Oulik, dink ek. 'n Bromvoël vreet wel skilpaaie.Die rooigras wuiwend in die wind ontlok van hom die vraag: "Hoekom is hier koring?" Goeie assosiasie. Klitsgras noem hy gom van die veld. Deksels netjies.
Naskrif: Nog iets oor die idioom van die moderne jeug. Sy Ouma leer Chrtistopher liedjies soos: Hasie, hoekom is jou so stert so kort? Toe trek iemand op die Honda se radio los met iets heeltemal anders. Ons kyk met groot oë vir mekaar toe Christopher saamsing: "Tonight is gonna be a good night. Let's do it." (hvd)